LEON LUČIĆ, bivši policajac i glumac iz serije Krim tim 2, priveden je u Općinsko državno odvjetništvo u Karlovcu.

On je, podsjetimo, zadnja dva tjedna proveo u bolnici nakon sukoba s poduzetnikom kojeg je, kako se sumnja, ucjenjivao za 100.000 eura. Istukao ga je MMA borac koji je bio u pratnji poduzetnika.

Lučić je tako tek jučer formalno uhićen, a danas je priveden u državno odvjetništvo u Karlovcu.

Dok je izlazio iz policijske marice, imao je ruke vezane lisicama. Vodilo ga je više policajaca, a čim je vidio novinare počeo je vikati i psovati.

"Šta je bagro destruktivna, mamu vam je**m!", urlala je nekadašnja zvijezda krim sapunice odmah po izlasku iz policijske marice.

Novinare je Lučić koji je osumnjičen da je batinama iznuđivao novac od poduzetnika, da bi i sam na kraju završio prebijen, još nekoliko puta prije ulaska u zgradu nazvao destruktivnima.

Cijelim putem od marice do ulaza dovikivao je novinarima, vrijeđao ih da su ružni, a jednoj je fotoreporterki slao poljupce.

U 15 sati je izišao iz zgrade karlovačkog suda.

Ovog puta nije urlao, već je mirno ušao u maricu.

Tekst se nastavlja ispod oglasa

Bivša zvijezda Krim tima uhićena zbog iznude

Podsjetimo, Indexu je jučer iz Ravnateljstva policije potvrđeno da je zagrebačka policija uhitila Lučića zbog iznude i da će ga tijekom dana predati karlovačkoj policiji, koja vodi istragu jer se na njihovom području dogodio sukob sa zaprešićkim poduzetnikom u kojem je ovaj bivši policajac i glumac nastradao.

Aktivni specijalac iz Lučkog i bivši vojni specijalac

Uz Lučića su u iznudi sudjelovali Andrija Vrhovec, aktivni pripadnik Antiterorističke jedinice Lučko, i Darko Purgar, bivši vojni specijalac i pripadnik 1. hrvatskog gardijskog zdruga.

Tražili 100 tisuća eura

Oni su od poduzetnika M. D.-a tražili 100 tisuća eura prijeteći mu da će ga umiješati u istragu o poreznim prevarama te da će završiti pet godina u zatvoru. Poduzetnik je o svemu obavijestio policiju u Zaprešiću, ali oni su uspjeli uništiti rutinsku akciju uhićenja pri primopredaji novca pa je na nadvožnjaku kod Draganića došlo do sukoba, u kojem je Lučić teško ozlijeđen te je jedno vrijeme čak proveo u induciranoj komi.

Baratali autentičnim informacijama iz istrage

Prema Indexovim neslužbenim informacijama, ucjenjivači su baratali autentičnim informacijama iz tajne istrage koje su mogli dobiti samo iz krim policije ili Porezne uprave, no zbog toga još uvijek nitko nije uhićen.